**Katanpää-luokka** on Suomen merivoimien kolmen miinantorjunta-aluksen muodostama alusluokka. Alkuperäisen suunnitelman mukaan ensimmäinen ja toinen alus oli tarkoitus luovuttaa merivoimille vuonna 2011 ja kolmas 2012. Operatiiviseen käyttöön niiden piti tulla vuoteen 2015 mennessä. Niiden sijoituspaikka on Rannikkolaivastossa ja kotisatama on Turun Pansio. Esimerkiksi tulvat Italiassa telakalla kuitenkin viivästyttivät alusten valmistumista, ja ensimmäinen, *MHC Katanpää*, saapui Suomeen kesäkuun alkupuolella 2012 4. Miinalaivueen organisaatioon. Seuraava, *MHC Purunpää*, saapui Turun satamaan 21. syyskuuta 2013. Luokan kolmannen aluksen, *MHC Vahterpään*, suunniteltu saapuminen Suomeen oli vuoden 2014 aikana. Viivästysten jälkeen se luovutettiin joulukuussa 2016. 

Alusten tehtävänä on suojata valtakunnallisesti tärkeitä meriyhteyksiä miinauhalta. Aluksia voidaan myös hyödyntää muun muassa merenpohjan kartoittamisessa, vedenalaisten räjähteiden vaarattomaksi teossa sekä vedenalaisissa etsintä- ja tunnistustehtävissä. Alukset on hankittu ensisijaisesti kotimaan tehtäviä varten, mutta ne ovat myös EU- ja Nato-yhteensopivia.

Aluksista ensimmäinen kastettiin kesäkuussa 2009 *MHC Katanpääksi*. Se sai kummikaupungikseen Turun, ja aluksessa on Turun vaakuna. *Katanpään* kummi on rouva Tiina Laisi-Puheloinen. 26. elokuuta 2010 kastetun *MHC Purunpään* kummi on Merivoimien silloisen komentajan Juha Rannikon vaimo, rouva Mervi Rannikko ja aluksen kummikaupunki on Helsinki. Kolmas alus, *MHC Vahterpää*, kastettiin 3. marraskuuta 2011. Sen kummi on silloisen Merivoimien komentajan Veli-Jukka Pennalan puoliso, rouva Anja Pennala. *Vahterpään* kummikaupunki on Kotka.

Laivueelle suunniteltiin hankittavaksi raivaajasukeltajakalustoa ja kauko-ohjattava raivausjärjestelmä vuosina 2010–2012.

Hankkeen tausta
---------------

*Purunpää*
1990-luvun puolivälissä kävi varsin ilmeiseksi, että Suomen olisi tulevaisuudessa panostettava pelkän raivauksen sijasta miinanetsintään sekä hankittava suorituskykyä toimia myös rannikon ja saariston ulkopuolella.

Asian johdosta aloitettiin laaja arviointiohjelma, jossa seitsemän vuoden aikana testattiin 10 eri valtion merivoimien aluksia Suomen rannikolla. Merivoimilla jo ennestään käytössä olevan raivauskyvyn lisäksi uusin aluksiin haluttiin ominaisuuksia miinanetsintään ja tuhoamiseen.

Suomen merivoimat teki 245 miljoonan euron sopimuksen vuonna 2006 italialaisen Intermarine S.p.A:n kanssa. Sopimukseen sisältyi 100 % vastaostovelvoite. Sopimukseen kuului kolme monikäyttöistä miinantorjunta-alusta, niihin integroitu miinasodankäynnin keskus sekä kattava varaosapaketti.

Aluksia rakennettiin Sarzanan lisäksi myös La Speziassa. Kolmas alus suunniteltiin varusteltavaksi osittain Suomessa STX Europen telakalla.

Heinäkuussa 2015 Merivoimat kertoi, että testiohjelmassa aluksista on paljastunut laivateknisiä ongelmia, jonka vuoksi kaikki alukset korjataan.

Lähteet
-------

1. 1 2 3 4 5 6 7  Ensimmäinen miinantorjunta-alus kastettiin "Katanpääksi"  22.9.2009. Puolustusvoimat.  Arkistoitu 26.6.2009. Viitattu 28.9.2009.
2. 1 2 3 4 5 6  Italialainen Intermarine S.p.A. merivoimien miinantorjunta-alusten toimittajaksi  17.11.2006. Puolustusvoimat.  Arkistoitu 2.2.2009. Viitattu 28.9.2009.
3. 1 2 3  Miinantorjunta-aluksilla on poikkeuksellinen työkalupakki  1.3.2011. Helsingin Sanomat. Viitattu 1.3.2011.
4. 1 2 3  Merivoimien kalustokuvasto: Katanpää-luokka  17.1.2011. Puolustusvoimat.  Arkistoitu 11.7.2015. Viitattu 8.5.2012.
5. ↑  Jarmo Huhtanen: Vika pysäytti sotalaiva Katanpäätä kuljettavan erikoisaluksen *Helsingin Sanomat*.  31.5.2012. Viitattu 13.9.2021.
6. ↑  Purunpää laskettiin onnistuneesti Turun satama-altaaseen *Turun Sanomat*. Viitattu 22.9.2013.
7. 1 2  Jarmo Huhtanen: Uusista sotalaivoista paljastui puutteita *Helsingin Sanomat*.  11.7.2015. Viitattu 11.7.2015.
8. ↑  Kaarkoski, Tuomas: MHC Vahterpää saapuu viimein Suomeen *Reserviläinen*.  29.11.2016. Viitattu 12.1.2017.
9. ↑  Uusi miinantorjunta-alus kastettiin "Purunpääksi"  1.9.2010. Suomen suurlähetystö, Rooma. Viitattu 20.9.2016.
10. 1 2 3  Kolmas Katanpää-luokan alus kastettiin Italiassa  4.11.2011. Suomen suurlähetystö, Rooma. Viitattu 20.9.2016.

Aiheesta muualla
----------------

* Kuvia tai muita tiedostoja aiheesta **Katanpää-luokka** Wikimedia Commonsissa

* Suomalaisten miinantorjuntalaiva juuttui tulvaan 25.4.2010 Yle Uutiset
* Miinantorjunta-alus Katanpää luovutettiin Merivoimille[vanhentunut linkki] 4.5.2012 Puolustusvoimat